Respublika xalq xo‘jaligini 1992/93 yilning kuz-qish davriga tayyorlash bo‘yicha ishlarni tugallash (Farg‘ona viloyati misolida), isitish qozonxonalarining tayyorligi, yoqilg‘i zaxiralarini yaratish va rezerv idishlarni mazut bilan to‘ldirish to‘g‘ri

Vazirlar Mahkamasi shuni qayd etadiki, vazirliklar, idoralar, korxonalar, tashkilotlar, mahalliy Kengashlar tasdiqlangan dasturlarga muvofiq xo‘jaliklarni qish sharoitida ishlashga tayyorlash chora-tadbirlarini amalga oshirmoqdalar. Biroq xalq xo‘jaligining bir qancha tarmoqlarida mo‘ljallangan tadbirlar belgilangan muddatlarda bajarilmadi.
 Obyektlarni moddiy-texnika resurslari, ehtiyot qismlar va yoqilg‘i bilan ta’minlashda ahvol murakkablashgan va ko‘p jihatdan stixiyali ravishda asbob-uskunalar, yoqilg‘i, materiallarning narxi oshib ketishi jarayonlari paydo bo‘lgan bir paytda, xo‘jalik yuritishning yangi usullariga o‘tish sharoitida turli darajalardagi rahbarlarning o‘z vaqtida qarorlar qabul qilishda yo‘l qo‘ygan kamchiliklari ayrim tadbirlarning va Vazirlar Mahkamasi protokol topshiriqlarining bajarilish muddatlari barbod bo‘lishiga olib kelmoqda.
 Farg‘ona viloyatida qishga tayyorgarlik ko‘rish yuzasidan maqsadga qaratilgan ishlar yetarli darajada amalga oshirilmayapti, mahalliy boshqaruv organlarining, vazirliklar va idoralar viloyat bo‘linmalarining ana shu yo‘nalishdagi tashkilotchilik faoliyatida jiddiy kamchiliklar mavjud. Uy-joylarni, ijtimoiy-madaniy-maishiy obyektlarni, isitish tizimlarini tuzatish ishlari ancha orqada qolmoqda. Uy-joy fondini kapital tuzatish, issiqlik shoxobchalarini, bug‘ qozonlarini tuzatish tugallanmagan. Qirguli posyolkasining Turgenev ko‘chasidagi nasos stansiyasi, Marg‘ilon shahridagi “Komsomolskaya” posyolkasidagi issiqlik punktlari qurilishi grafiklari buzilmoqda. Farg‘ona shahridagi 6-maktabning bug‘ qozonxonasini qayta rekonstruksiyalash ishlari orqada qolmoqda.
 Viloyat, shahar, nohiya o‘t o‘chirish ko‘ngilli jamiyatlari gaz pechkalarining mo‘rilari va ventilatsiya kanallarini tekshirib chiqishni to‘la qamrab olishni ta’minlamayaptilar. Maktablar, bolalar bog‘chalarining bug‘ qozonlarini, isitish tizimlarini va muhandislik kommunikatsiyalarini tayyorlash ishlari tugallanmagan. Bugungi kunda bozor fondi bo‘yicha 77 ming tonna ko‘mir yetkazib berilmagan.
 Boshqa viloyatlarda, Qoraqalpog‘iston Respublikasi va Toshkent shahrida ham qish oldi tadbirlarini bajarishda ana shunday kamchiliklar mavjud. Uy-joy-kommunal xo‘jaligi vazirligi tomonidan Buxoro, Jizzax, Toshkent viloyatlarida uy-joy fondini, issiqlik trassalarini, bug‘ qozonxonasi agregatlarini tuzatish ishlari sustkashlik bilan olib borilmoqda. Andijon shahrida resurslar yo‘qligi tufayli broyler qurilmasi qurilishi to‘xtatib ko‘yilgan. Qoraqalpog‘istonda 43 ta maktabda mablag‘ yo‘qligi sababli kapital tuzatish o‘rniga joriy tuzatish qilingan va qishdan chiqish uchun eng oz sharoitlar yaratilgan. Toshkent shahrida maktabgacha bolalar muassasalarini tuzatish ancha orqada qolgan holda olib borilmoqda. Navoiy, Namangan viloyatlarida hunar-texnika bilim yurtlarida tuzatish ishlari tugallanmagan.
 Energetika va elektrlashtirish vazirligi energetika obyektlari qurilishini sustkashlik bilan amalga oshirmoqda, bug‘ qozonlari agregatlarini tuzatishni, “O‘zbekgazsanoat” ishlab chiqarish birlashmasi esa Muborak gazni qayta ishlash zavodida obyektlar qurilishini va magistral gaz quvurlari yotqizishni grafikdan orqada qolgan holda olib bormoqda.
 Qishloq xo‘jaligi vazirligi hamda dehqonchilik sanoati kompleksining boshqa tashkilotlari xo‘jaliklarni qishga tayyorlash masalalariga yetarli e’tibor bermayotirlar. Chorvachilik va ozuqa yetishtirish inshootlarini tuzatish tugallanmagan. “O‘zbekyengilsanoat” uyushmasi korxonalari va tashkilotlarini qishga tayyorlash bo‘yicha yo‘l qo‘yilgan qoloqlik bartaraf etilmagan.
 Xalq xo‘jaligi va aholini qattiq yoqilg‘i bilan ta’minlashdagi ahvol ham qoniqarli emas. Shu yilning IV choragida ko‘mirning eng oz zarur miqdori 2777 ming tonnani tashkil etadi, bu hajmni yetkazib berish nihoyatda tig‘iz hal etilmoqda. Ayrim vazirliklar va idoralarning rahbarlari mavjud idishlarni yoqilg‘i mazuti bilan to‘liq to‘ldirishni ta’minlamadilar.
 Bir qancha sanoat korxonalari, qurilish, transport tashkilotlarining xo‘jaliklarida qishga tayyorgarlik ko‘rishda kamchiliklar mavjud.
 Vazirlar Mahkamasi qaror qiladi:
 1. Farg‘ona viloyati hokimligining Vazirlar Mahkamasining xalq xo‘jaligini 1992/93 yil kuz-qish mavsumiga o‘z vaqtida tayyorlash haqida 1992-yil 18-maydagi 10-17-16-son topshirig‘ini bajarish bo‘yicha ishlari yetarli emas, deb hisoblansin. Hokimlik rahbariyati viloyat korxonalari va tashkilotlarini, ayniqsa issiqlik, gaz, suv manbalarini, elektr ta’minotini, uy-joy fondini, kommunal xo‘jaligini, xalq ta’limi, sog‘liqni saqlash muassasalarini, dehqonchilik sanoati kompleksini, transportni qishga tayyorlash bo‘yicha belgilangan dasturlarni to‘la amalga oshirishni ta’minlashga qaratilgan kechiktirib bo‘lmaydigan tashkiliy chora-tadbirlarni ko‘rsin.
 2. Vazirliklar, idoralar, davlat va tadbirkorlik xo‘jalik tuzilmalari, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari:
 xalq xo‘jaligi barcha tarmoqlarining kuz-qish mavsumiga tayyorgarligi qanday borayotganligini puxta tahlil qilsinlar, xo‘jaliklarni kuz-qish davrida barqaror ishlashga tayyorlash yuzasidan ishlab chiqilgan kompleks tadbirlarni o‘z vaqtida bajarish choralarini ko‘rsinlar. Iqtisodiyotning bozor munosabatlariga o‘tish davri sharoitlarida moddiy-texnika resurslarini, butlovchi buyumlar, ehtiyot qismlar va moliyaviy resurslarni qidirib topishga alohida e’tibor bersinlar;
 sanoat, qishloq xo‘jaligi va uy-joy-kommunal sektorida yonilg‘i, elektr va issiqlik energiyasini tejash hamda ulardan foydalanish samaradorligini oshirish masalalariga e’tiborni kuchaytirsinlar;
 “O‘zshartnomasavdo”, Moliya vazirligi, banklarning hududiy tashkilotlari, respublikaning tegishli tashkilotlari bilan birgalikda mahalliy imkoniyatlardan, o‘zaro mahsulot yetkazib berish yuzasidan tuzilgan bitimlardan foydalanib, shu yilning oktyabr oyida obyektlarni qish davrining normal o‘tishi bilan bog‘liq bo‘lgan zarur resurslar va mablag‘lar bilan ta’minlash masalalarini hal etsinlar;
 shu yilning 25-oktabrigacha qattiq va suyuq yonilg‘i zaxiralarini to‘plash, ichki temir yo‘l shoxobchalarini tuzatish ishlarini tugallasinlar.
 “O‘zshartnomasavdo”, “O‘rta Osiyo ko‘mir” ishlab chiqarish birlashmasi, “O‘zbeksavdo”, O‘zbekbirlashuv, viloyatlar, shaharlar, nohiyalarning hokimliklari aholini zarur miqdordagi ko‘mir bilan ta’minlash yuzasidan kechiktirib bo‘lmaydigan choralarni ko‘rsinlar.
 3. Quyidagilar ma’lumot uchun qabul qilinsin: 
 uy-joy-kommunal xo‘jaligi vaziri o‘rtoq V.K. Mixaylov, respublika o‘t o‘chirish ko‘ngilli jamiyatining raisi o‘rtoq V.M. Zolotuxin va hokimliklar rahbarlarining qish davri boshlangunga qadar respublika gaz bilan isitish tizimlarining mo‘rilari va ventilatsiya kanallarini to‘la tekshirib chiqish borasida tegishli chora-tadbirlar ko‘rilishi, o‘rtoq V.K. Mixaylovning shu yil oktyabr oyida Nukus shahridagi 1-nohiya bug‘ qozonxonasida bitta, dekabr oyida ikkinchi bug‘ qozonxonasi ishga tushirilishi haqidagi axboroti;
 energetika va elektrlashtirish vaziri o‘rtoq M.S. Toshpo‘latovning va O‘zbekiston neft mahsulotlari davlat-aksionerlik birlashmasining bosh direktori o‘rtoq A.Y. Husainovning bugungi kunda respublika bo‘yicha 1 mln tonna, shu jumladan, energetika tizimida 800 ming tonna mazut to‘planganligi, 1993-yilning birinchi yanvariga qadar Energetika va elektrlashtirish vazirligi bo‘yicha uning zaxiralari 600 ming tonna miqdorida saqlanishi haqidagi axboroti;
 “O‘zbekgazsanoat” ishlab chiqarish birlashmasining bosh direktori vazifasini bajaruvchi o‘rtoq A.H. G‘ulomov va “O‘zbekneftgazqurilish” ishlab chiqarish-qurilish-montaj birlashmasining boshlig‘i o‘rtoq V.M. Tovarovskiyning shu yilning dekabr oyida Muborak gazni qayta ishlash zavodida 12-oltingugurt tozalash blokining ishga tushirilishi ta’minlanishi haqidagi axboroti.
 4. O‘zbekiston Respublikasi Energetika va elektrlashtirish vazirligi:
 sovuq tushgunga qadar energetika asbob-uskunalarini tuzatish ishlarini ta’minlasin;
 respublikada ishlab chiqariladigan energiyani hamda davlatlararo elektr energiyasi va quvvatlar yetkazib berishning kelishilgan hajmlarini hisobga olgan holda eng ko‘p og‘irlik tushgan soatlarda iste’molchilar tomonidan elektr energiyasi va quvvatlarni iste’mol qilishning energiya tizimi bo‘yicha limitlarini oylarga bo‘lib 1992-yilning IV choragi uchun va 1993-yilning I choragi uchun belgilash to‘g‘risida shu yilning 1-noyabrigacha Vazirlar Mahkamasiga takliflar kiritsin;
 vazirliklar, idoralar, hokimliklar bilan birgalikda shu yilning oktyabr oyida respublika energiya tizimi bo‘yicha va har bir shahar, nohiya, korxona, tashkilot bo‘yicha avariya bilan bog‘liq cheklashlar va iste’molchilarni elektr bilan ta’minlashni to‘xtatish grafigini tuzsin va tasdiqlasin, avariyalarga qarshi choralarning aniq tizimini va ularni amalga oshirish mexanizmini kelishsin;
 ertalab va kechqurun eng ko‘p og‘irlik tushishini kamaytirish maqsadida ishlab chiqarish ehtiyojlari uchun qishloq xo‘jaligida foydalaniladigan elektr yordamida ishlaydigan bug‘ qozon va boshqa isitish qurilmalarining ishlash grafiklarini hokimliklar ishtirokida ishlab chiqsin va iste’molchilar bilan kelishsin.
 5. O‘zbekiston Respublikasi Davlat qimmatbaho metallar qo‘mitasi, O‘zbekiston davlat metallurgiya konserni, O‘zbekiston davlat kimyo konserni, Binokorlik materiallari sanoati vazirligi, respublikaning boshqa vazirliklari, idoralari, konsernlari, korxonalari eng ko‘p og‘irlik tushadigan davrda elektr va issiqlik energiyasi iste’mol qilishni kamaytirish maqsadida energiya ko‘p ishlatiladigai asbob-uskunalarni tuzatishni shu davrga ko‘chirsinlar, sanoat korxonalarida tungi smenalardan, shuningdek shanba kunlaridan belgilangan tartibda yanada to‘laroq foydalansinlar, zarur hollarda korxonalar ishining o‘zgaruvchan grafiklarini tuzib chiqsinlar.
 6. “O‘zbekneftgaz” davlat konserni gazni qazib olish, qayta ishlash, saqlash va tashish bo‘yicha quvvatlarni o‘z vaqtida ishga tushirishni ta’minlasin. Bugungacha yerosti omborlarida 3,5 mlrd kubometr faol gaz zaxiralarining to‘planganligi ma’lumot uchun qabul qilinsin, bu qish davrida iste’molchilarga bir maromda gaz yetkazib berishga imkon beradi.
 Energetika va elektrlashtirish vazirligi hamda gaz iste’molchilari bilan birgalikda Vazirlar Mahkamasi bilan kelishgan holda shu yilning oktyabr oyida 1992-1993-yilning kuz-qish davridagi sovuq kunlarda elektr stansiyalari va sanoat korxonalarini tabiiy gaz bilan ishlashdan yoqilg‘ining zaxira turlari bilan ishlashga o‘tkazish grafigini ishlab chiqsin va tasdiqlasin hamda ularda yoqilg‘ining ana shu maqsadlar uchun kamaymaydigan zarur zaxiralari tashkil etilishini ta’minlasin.
 7. O‘rta Osiyo temir yo‘li boshqarmasi shu yilning 25-oktabrigacha xalq xo‘jaligi yuklari va yo‘lovchilarni qish davrida uzluksiz tashish maqsadida harakat qiluvchi sostavni, yo‘l va tasarrufidagi boshqa xo‘jaliklarni tuzatish va qishga tayyorlash ishlarini tugallasin. Ishlov berilmagan neft, ko‘mir, yonadigan mazut, boshqa neft mahsulotlarini tashish bo‘yicha topshiriqlarning bajarilishini doimiy nazorat ostiga olsin.
 Respublika vazirliklari, idoralari, korxonalari va tashkilotlari vagonlar va sisternalarning bo‘sh turib qolishini qisqartirish, ortish-tushirish a’mollarining uzluksizligini oshirish, tungi soatlarda, dam olish va bayram kunlarida vagonlarga yuk ortish va tushirish ishlarini tashkil etishni yaxshilash yuzasidan zarur chora-tadbirlarni amalga oshirsinlar.
 8. O‘rtoq Q.J. Haqqulov shu yilning IV choragida ajratilgan kvotalarga muvofiq Rossiyadan neft va neft mahsulotlari olishni ta’minlasin hamda Kansk-Achinskdan ko‘mir keltirishni alohida nazoratga olsin.
 9. Ommaviy axborot vositalari xalq xo‘jaligini kuz-qish davrida barqaror ishlashga tayyorlash bilan bog‘liq masalalarni muntazam yoritib borsinlar.
 10. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, vazirliklar, idoralar, konsernlar, uyushmalar xalq xo‘jaligi tarmoqlarining qishga tayyorligi haqida shu yilning 25-oktabriga qadar Vazirlar Mahkamasiga axborot bersinlar.
 11. Mazkur qarorning bajarilishini nazorat qilib borish Bosh vazir o‘rinbosarlari Q.J. Haqqulov va K.N. To‘laganov o‘rtoqlar zimmasiga yuklatilsin.